open-index/open-wikipedia-markdown huggingface dataset:
Autostrada A2 (ex A3) (Italia)

L' **Autostrada A2 Salerno-Reggio Calabria**, ciamada anca *Autostrada del Mediterraneo* e prima numerada *A3*, l'è 'n autostrada italiana, el slongament de l'Autostrada del Sô da Napoli a Reggio Calabria. L'è spartida in du tocch:  Vun da Fisciano a Salerno e da Salerno a Reggio Calabria, gestii da l'ANAS..

La traversa la la Campania per 171 km, la Basilicata per 30 km e la Calabria per 293,9 km.

El tocch campan l'è staa finii in del 1929 e slongaa in del 1961, inveci quell campan-calabres l'è staa scominciaa in del 1962 e l'è staa finii a dicember 2016.
Bobà Nedal

El **Bobà Nedal** l'è 'na figura leggendaria che la dà i cadò ai fiolitt el dì de Nedal. L'è tipega de alcun tradizion, ma al dì d'incoeu l'è dreé a spantegàss semper pussee in tutt el mond cristian. In Lombardia, per esempi, in la banda ocidentala a portà i cadò l'era el Gesù bambin, e in quella orientala la Santa Luzia, e in del Denedaa daven ai fioeu di dolz.

I figur del Bobà Nedal d'incoeu vegnen dal San Nicola, vescov turch, consideraa el protettor di fiolitt perchè l'avaria reportaa in vita 5 fioeui rapii e coppaa de 'n ost.

In di stat de lengua inglesa l'è ciamaa *Santa Claus*, dal nomm olandes de San Nicola, ossia *Sinterklaas*.

## Alter progett

## Vos corelaa
*Ded Moroz
BASIC

El **BASIC** l'è 'n lenguagg de programmazion a volt nivell desviluppaa in di primm agn 1960 a l'Università de Dartmouth. L'even progetaa i professor John George Kemeny e Thomas Eugene Kurtz e 'l primm programma BASIC l'è staa faa partii ai or 4:00 del 1 de magg del 1964.

L'è staa el lenguagg pussee important e famos del mond di home computer, e vist che tucc i cà faseven la sò version gh'even on mucc de dialett del BASIC.

El BASIC l'è restaa squasi compagn de quell del 1964 finna ai prim agn del 1990, quand che la Microsoft l'ha faa sortii foeura el Visual Basic, indova la GUI l'era definida cont el Drag and Drop, e 'l lenguagg el serviva domà a dì cossa fà quand che 'l succedeva vergòtt.
CSS

El **CSS** (**Cascading Style Sheets**) l'è 'l lenguagg doperaa per marcà el stil di paginn web scrivuu in HTML e in di sò derivaa (comé XML e XHTML) e regolamentaa dal 1996 dal W3C.

L'è staa inventaa per avègh la possibilità de separà el contegnuu dal stil, permett de doperà de noeuv el codes e programmà in manera pussee fonzionala.
Francesc Macià i Llussà

El **Francesc Macià i Llussà** (Vilanova i la Geltrú, 21 de ottober del 1859 – Barcellona, 25 de dicember del 1933) l'è staa on politegh e militar catalan, famos cont la scormagna *L'Avi* (El nono).

L'è staa el president quell de 122 de la Generalità de Catalogna e vun di fondator del partii Sinistra Republegana de Catalogna.

## Alter progett

## Vos correlaa
*Monument a Francesc Macià
Calzetta

La **calzetta** a l'è 'n tocch de la biancheria intima de tesuu che 'l quatta el pee e almen 'n tocch de la caviggia. Tradizionalment eren doperaa di omen e di tosann preadolescent, vist che poeu i donn doperaven i colz. Al dì d'incoeu 'sta differenza chì l'è dré a slontanàss, e i donn doperen i calzett despess, anca se in di occasion pussee formai l'è doperaa anmò la calza tradizionala o 'l collant.

In d'on poo de coltur l'è tradizion mett ona calzetta che l'è impienii di cadò e di dolz da la Befana o dal Bobà Nedal. In Russia inveci se doperaven no i calzett, e anca i soldaa finna ai agn 1970 gh'aveven i pezz de pee. Vist che in Russia l'è comun cavàss i scarp prima de andà dent in d'ona cà eren doperaa di sciavatt de legn ciamaa lapti.
Landtag del Liechtenstein

El **Landtag del Liechtenstein** l'è 'l Parlament del Principaa del Liechtenstein. El president l'è 'l *Albert Frick*.

I deputaa hinn elegiuu ogni 6 agn in du distrett elettoral, e i gh'ha de vess parlamentar lung l'esercità de la soa profession, anca se ciappen on'indennità. Gh'è l'immunità parlamentar. A la session de vertura l'è elegiuu on president e on vicepresident, che pò sostituìll se gh'è de besogn.
Landsting

El **Landsting** l'è 'l parlament de la Groenlandia, provincia autonoma de la Danimarca. El gh'ha 31 scagn e 16 hinn assee per la maggioranza. 

L'è staa fondaa el 1 de magg del 1979, primma gh'era el Grønlands Landsråd, ossia el Consili Provincial.

## Vos corelaa
+Folketing
Mikhail Glinka

El **Mikhail Ivànovich Glinka** (in russ: **Михаил Иванович Глинка**) (Novospasskoie, 1 de giugn del 1804 - Berlin, 15 de febrer del 1857) l'è staa on compositor russ, el primm a otenì on ampi recognossiment in del sò paes, e donca l'è consideraa el pader de la musega classega russa.

In tra i dò oeuver pussee important gh'è Ruslan e Liudmilla e Patrioticheskaya Pesnya, l'inn nazional de la Russia del Boris El'cin.

## Alter progett
Ano

L**'ano** o **ghicc** (volgarment **bus del cuu**) l'è, in di animai che ghe l'han, el bus final del tratt digerent, contrapognuu a la bocca e che 'l serviss per mandà foeura la merda e controllà anca el fluss, vist che l'è faa de muscoi volontari. In di animai senza l'ano 'sta fonzion chì l'è fada de la bocca, che donca l'è l'unegh bus del tratt digerent.
Inn Sudafrican

L**'Inn Sudafrican** l'è 'na canzon ibrida in tra i du inn precedent Nkosi Sikelel' iAfrika e Die Stem van Suid-Afrika. L'è in cinch lengov: Xosa, Zulu, Sesotho, Afrikaans e Ingles. 

Lung l'Apartheid domà Die Stem l'era inn, e cont el governo del Nelson Mandela in del 1994 a l'è staa fiancaa a Nkosi Sikelel' i Afrika, ma i dò canzon resten separaa. Domà in del 1997 i dò inn a deventen domà ona canzon, e l'è metuda l'ultema strofa in ingles.

## Test
Albor de Nedal

L**'Albor de Nedal** l'è 'na decorazion tipega del Nedal, tipicament artifizial o 'na conifera sempreverda. La tradizion milanesa la voeur che 'l sia mettuu el dì de Sant Ambroeus, ossia el 7 de dicember, inveci in d'on poo de alter paes l'è spantegaa l'8 de dicember, l'Immacolada Concezion.

Anca se 'l gh'ha 'n origin pagana in del Cristianesim el gh'ha el sò sens, ossia l'albor del peccaa original e i trii lacc de la conifera reppresenten la Santissima Trinità e 'l stellon sora el reppresenta la Stella Cometa che l'ha nonziaa 'l Gesù.

De solit sotta vegnen mettuu i cadò, soratutt quij di fiolitt.

## Alter progett
Inn nazional

L**'Inn nazional** l'è 'na musega a caratter patriottegh cattada foeura per reppresentà on Stat o ona generica Nazion.

Tipicament l'è sonaa in di moment pussee important de la vita del Stat, comé in di cerimonij di caduu o sportiv.  L'inn el pussee antigh l'è Het Wilhelmus, ma l'è consideraa tradizionalment el God Save The Queen perchè l'è staa doperaa continuativament.
Arak

L**'Arak** l'è 'na bevanda alcolega spantegada e fada in la mezzaluna fertil.

La gh'ha on fort sapor de anis e 'na gradazion alcolega dal 30% al 60%. L'è de solet servida in di biceritt longada cont aqua e giazz.
Alcide Degasperi

**Alcide Degasperi**, o anca **De Gasperi** (Pieve Tesino, 3 de april del 1881 - Borgo Valsugana, 19 de agost del 1954) l'è staa on politegh italian, capp provisori del Stat, president del Consili di Minister del Regn d'Italia, Europarlamentar, deputaa, President del Consili di Minister italian, Minister dij Affar forest, President del Parlament europee e Minster de l'Intern del sò paes, del partii Democrazia Cristiana.

L'è nassuu in l'Imper Austroungaregh, l'è staa anca deputaa per el Tirol e l'ha faa el Pachett de Autonomia.
President del Consili di Minister italian

El **President del Consili di Minister** l'è 'l primm minister de l'Italia. L'è nominaa dal Capo de Stat e 'l gh'ha besogn de la fiducia del Parlament italian per vess confermaa. L'è la quarta carega del Stat, dopo el President italian, el President del Senad de la Republega e 'l President de la Cambra di Deputaa e i sò poder hinn scricc in di articoi 92, 93, 94, 95 e 96 de la Costituzion italiana.

Incoeu el President l'è 'l scior Giuseppe Conte, de la coalizion in tra el Moviment 5 Stèll e la Liga, e 'l gh'ha la sò sed a Palazz Chigi.

De facc el gh'ha men poder di primm minister di alter Stat, vist che l'è on primus inter pares cont el midemm diritt de vot di alter minister e 'l pò coordinà domà i operazion del Governo italian. In del 2005 el Silvio Berlusconi l'ha parpognuu ona reforma che l'avaria faa ol *premieraa*, ossia on sistema indova el premier l'era important fiss e 'l podeva anca disligà i camber, e la lassava al President italian domà el roeul de garant de l'unità federala del Stat, ma l'è stada scassada in del Referendum del 2006.

## Àlter progett

## Vos corelaa
*Lista di President del Consili di Minister italian
*Cerimonia de la campanella
Amazonas

**Amazonas** (in portoghes [ɐ̃maˈzõnas]), nomm offizial **Estado do Amazonas**, l’è vuna di 27 unidàa federativ del Brasil, in de la Region Nord del paes. L’è el pussee grand intra i staa brasilian, cont on territori de 1.559.159,148 km2, pussee grand che la Francia, la Spagna, la Svezia e la Grecia insema, e 65 volt pussee grand de la Region Lombardia. El confina cont trè nazion - Perù, Colombia e Venezuela - e cinch alter staa brasilian - Roraima, Pará, Mato Grosso, Rondônia e Acre.

La pupart del staa (el 98%) l’è covert de la Foresta Amazzonega, che la ghe dà el nomm, e la sò popolazion l’è de domà 4 million de person, la metàa di quaj la viv in de la capital, Manaus, a la confluenza del Rio Negro cont el Rio di Amazzon. In di mont in del nord del staa, a la frontera cont el Venezuela, el se troeuva el Pico da Neblina, el mont pussee alt del Brasil.

Abitaa in epoca precolombiana de tant etnii indigen, el territori del staa de Amazonas d’incoeu l’è staa descovert di europee del 1541, quand i spagnoeu Gonzalo Pizarro e Francisco de Orellana hann traversaa i And e hinn viaggiaa per el Rio di Amazzon finn al sò delta in de l’Atlantegh.
Silene stenophylla

La **Silene stenophylla** (Ledeb., 1842) l'è ona pianta erbacea spermatofita dicotiledone che la partegn a la fameha di Caryophyllaceae e la cress in la tundra artica, in tra la Siberia e 'l nord del Giappon.

In del 2012 di scenziaa russ, lung di studi in sul permafrost siberian, han portaa in vita di somenz de 'sta pianta cont pussee de 30'000 agn e ch'eren staa mangiaa da di scojattoi e donca cagaa foeura de lor e giazzaa in del permafrost. 'Sti esperiment chi han ispiraa la descoverta del virus Pithovirus, anca lu de 30'000 agn e trovaa in Siberia e che 'l taccava i ameb.
Referendum Costituzional del 2006 in Italia

I dì 25 e 26 de giugn del 2006 in Italia gh'è staa on Referendum Costituzional per approvà o scassà la reforma insubida dal governo del Silvio Berlusconi. La domanda fada ai votant l'era: "Approvee 'l test de la Legg Costituzionala che la parla de 'Mudà la Part II de la Costituzion' approvaa dal Parlament e publegaa in su la Gazzetta Offiziala n. 269 del 18 de november del 2005? " e 'l referendum l'ha vist ona ciara vittoria del No cont el 61,29%: El Sì l'ha vegiuu domà in Lombardia, Veneto e in del vot forest.

## La reforma
La reforma la faseva 'sti robb chi:
*Modifega del Parlament italian: I Deputaa vegniven 518 e i Senator 252, e i Senator a vita vegniven Deputaa a vita. L'era anca la fin del bicameralism perfett, vist che 'l Senad el saria staa 'na Cambra di Region che la votava i legg in sui materi concorrent Stat-Region, e 'l avaria lassaa a la Cambra di Deputaa la fiducia al Premier e i competenz esclusiv.
*Modifeca di rapport Stat-Region: De on lat l'era dada la devoluzion, ma di competenz in camp sportiv e sanitari tornaven al Stat. 
*El President italian el vegnia garant de l'unità federala del Stat e 'l avaria avuu de nominà primm minister el capolista de la coalizion pussee votada, senza la libertà de scerna che 'l gh'aveva prima. L'età per vess president la se sbassava da 50 a 40 agn.
*Introduzion del premieraa: Da primus inter pares el premier l'avaria ciappaa del poder effettiv, comé quell de nominà direttament i minister, determinà l'attività del governo, quand che primma l'era on cordinador. L'avaria avuu anca 'l poder de desligà i Camber.
*Sistema *anti-rebalton*: La Cambra la saria staa disligada se la fuss stada approvada 'na mozion de sfiducia al premier senza che la maggioranza la nominass on noeuv premier in 20 dì, o anca se la mozion la fuss staa respinta cont el vot determinant di deputaa mia de la maggioranza.
*La città de Roma la saria staa autonoma, dent di limit del Statut de la Region Lazzi.
*Clausola de Supremazia e de interess nazional, che 'l avaria permituu al Parlament nazional de fà 'na legg riservada ai Region se la fuss stada no fada da ona Region o de scassà, cont ona procedura aggravada, ona legg de 'na region contra l'interess statal.
*I giudes de la Cort Costituzionala nominaa dal Parlament sarien passaa da 5 a 7.

## Resultaa

### Affluenza ai urn

### Total
Dynamic Host Configuration Protocol

El **Dynamic Host Configuration Protocol** (**DHCP**) l'è on protocoll de Red che 'l permett ai host de ciappà automaticament i sò dacc de configurazion.

Se pò descriv comé ona lista de IP liber che hinn daa ai client che voeuren connettès.

## Varda anca
* Peg DHCP
Modem

El **modem** (**mo**dulator-**dem**odulator) l'è on apparecc doperaa in telecomunicazion per convertì on segnal analogegh in vun digital e vice versa, e donca per fà comunicà di dispositiv digitai in su 'na red telefonega. L'è doperaa in la pupart di connession internet, tipicament insemma a on router e l'è anca 'na componenta fondamental di fax.

Gh'è in gir anca di modem ciamaa softmodem, che in pratega hinn di sched audio che doperen on software il sul PC per fà la modulazion e la demodulazion.

## Vos correlaa
*Accoppiator acustich
Bandera del Brasil

La **Bandera del Brasil** l'è nassuda el 15 de november del 1889 e la gh'ha on sfond verd cont on romb giald cont dent on circol cont scrivuu "Ordem e Progresso" e 27 stell, vuna per ogni Stat del Brasil.
Dylan lombard

**Dylan Lombard – el mej del Dylan in lengua mader** l'è 'n album che 'l recoeuj di canzon del Bob Dylan voltaa in Lombard dal Peder Cociancich e cantaa dal Renaa Ornagh. L'è sortii foeura in l'ottober del 2016, per coincidenza in del period che 'l Dylan l'ha vengiuu el Premi Nobel per la letteradura. L'è stada doperada 'n ortografia ciamada *lombard comun* per scriv i test, ossia 'n ideja de ortografia bona per scriv tucc i dialett lombard fondaa in su l'ortografia milanesa.

## I canzon

#Forever young – Semper bagaj
#The times they are a-changin’ – I temp, debon i cambien
#Blowin’ in the wind – La bofa in del vent
#Mr. tambourine man – Scior cont el tamborin
#I want You – Te vœuli
#Positively 4th street – Bell content a Magritt
#It ain’t me, babe –  Son nò mì, tosa
#The mighty Quinn – Ris con l’erborin
#Lay lady lay – Tosa vegn chì
#Subterranean homesick blues – Sotteron in del sò bus
#Knocking un the Heaven’s door –  Picà fort su l’uss del Cel
#Just like a woman – Giust ‘mè ‘na dona
#Hurricane – Gaetan
#It’s all over now, baby blue – Adess l’è finida, tosa in blœu
#All along the watchtower – Tucc intorna ai torr de guardia
#I shall be released – Me lassarann nà
#Make You feel my love – Fatt sentì el mè amor
#Like a rolling stone –  Comè un sass borlant

## Riferiment
*Bob Dylan in lingua lombarda
* Dylan Lombard: le più celebri canzoni di Dylan in Lombardo Comune  (in su ''Internet Archive'')
* Dylan Lombard  - *Opificio Monzese delle Pietre Dure*
Smart TV

Ona **Smart TV** l'è 'n televisor che 'l gh'ha 'na integrazion con l'internet e 'l Web 2.0 e i uniss ai caratteritegh classegh del televisor.

I smart TV doperen on sistema operativ, tipicament Android o webOS, e donca se poden installà di applicazion per avègh pussee fonzion comé di app per vedè di film, i IPTV o anca di videogioeugh.

Gh'è di apparecc che poden dà a 'n televisor normal i fonzion smart, e se ciamen set top box, anca se di strument mia specializaa comé console di videogioeugh o di PC poden vess taccaa a on televisor per giontàgh di fonzion.
Mort de Harambe

El 28 de magg del 2016 intorna ai or 16:00 locai al Zoo de Cincinnati on fioeu de 3 agn l'è borlaa dent a la gabbia del gorilla **Harambe**, simia de 200 kg e che 'l aveva faa 17 agn el dì prima.

I guardij del zoo han savuu no cossa fà e donca han sbaraa al Harambe, che l'è mort.

I espert han parlaa de 'na sicurezza scarsa, che l'ha daa 'me unega scerna quella de coppà la bestia.

## L'incident
El fioeu l'è borlaa per circa 4 meter per finì in d'ona pozza de fangh, ma primma l'ha superaa 'na recinzion de circa 1 meter e l'è passaa per i cespuj per 1,2 meter.

I guardij han ciamaa dent i tre gorilla de la gabbia, i dò donn l'han faa, ma el mas'c l'è restaa foeura.

Harambe l'era deventaa semper pussee agitaa, e 'l suttava a toccà e a moeuv el fiolin, e i omen del zoo han scernuu de fàll foeura, e l'han faa cont on colp.

I pomper han dii che quand l'Harambe l'è mort el fioeu l'era in tra i sò gamb.

## Reazion
Ciarament l'avè coppaa la bestia l'ha faa tant parlaa in tutt el mond: On poo de gent la voreva processà i gent del fiolin per la mort del gorilla, ma el Procurator l'ha scernuu de fàll no.

Gh'è staa anca controversia in sui intenzion de Harambe: Per quajvun el voreva fà del mal al fioeu, per di alter juttàl e difendel.
Attentaa a la sed de Charlie Hebdo

L**'attentaa a la sed de Charlie Hebdo** l'è staa 'n attentaa terroristegh fa in tra 'l 7 de genar e 'l 9 de genar del 2015 principalment a la sed del giornal satiregh Charlie Hebdo. Gh'è staa vint mort: 3 eren i terrorista, 12 in la Redazion o arent, 1 a Montrouge e 4 in d'on supermarcaa Hypercacher. L'è donca el quart attentaa in Franza per numer di mort.

El movent de l'attentaa l'era islamegh, per castigà el giornal che 'l faseva di vignett in sul profeta Maomett e i responsabij hinn staa i fradej Couachi per l'attacch a Charlie Hebdo e Coulibaly, del Stat Islamegh, per l'attacch al supermercaa ebraich Hypercacher.
Mincionadura

La **mincionadura** l'è 'n affermazion o 'na noeuva falsa fada per mett confusion in quej che la lensgen.  Al di d'incoeu se spanteghen fiss in sui mezz informadegh, e di voeult i revarden anca, comé in di appel in su di malware che giren in di email o di invit a compartì per pagà no on servizzi. Di voeult i mincionadur vegnen mandaa in gir di spammer per cattà di adress mail bon e attiv per mandàgh i reclam.

Di voeult hinn anca di gabol per guadagnà di dané (comé la gabola del Valentin) o per ciappà consens politegh (comé la lettera de Zinov'ev").
Carrie Fisher

La **Carrie Fisher** (Beverly Hills, 21 de ottober del 1956 - Los Angeles, 27 de dicember del 2016) l'è stada 'n attris de cinema e teater statunitensa. L'è fioeula del cantantt Eddie Fisher e de l'attriss Debbie Reynolds e l'è famosa soratutt per vess stada la principessa Leia de Star Wars. L'è morta dopo de 'n infart del miocardi in sgor intra Londra e Los Angeles, gnanca des minut inanz de rivà a destinazion.
Gesa de San Gioann Bosch

La **Gesa de San Gioann Bosch** l'è 'na gesa de Milan, in del quarter de Bagg (Municipi 7).

## Storia
In del 1965 l'arcivesc Giovanni Colombo l'ha deciduu de fà su 'na noeuva parrocchia per i necessità spirituai di abitant del noeuv quarter Sellanoeuva de Bagg, e donca l'ha ciappaa del territori da la Parrocchia de Sant'Apolinar e da quella de la Madonna di pover.

L'ha fada su el Mario Tedeschi, l'ha scominciaa in del 1966 e l'ha finii in del 1967.
Attentaa in del Club Notturn de Istanbul del 2017

Intorna ai or 1:30 de l'ora de Ankara, pocch dopo l'inizi del 2017, on omm vestii de negher, anca se i primm dacc diseven da Bobà Nedal, entren in d'on Club Notturn de Istanbul (Ortaköy) cont di AK-47, e coppen 39 person (25 omen i 14 donn) con circa 70 ferii.

Di omen s'hinn buttaa in del Bosfor per salvàss e hinn staa recuperaa de la Polizia turca.
 
El governo turch l'ha parlaa de terrorism da subit e l'è staa dii che 'l terrorista parlava arab. Anca se pensaven che l'era mort, l'è staa poeu descovert che l'è scappaa via e che l'è de la Region cinesa autonoma del Xinjiang, e l'ISIS, giamò accusaa di russ, l'ha rivendicaa l'attacch.

## Riferiment
*Istanbul, l'attentatore sarebbe originario dello Xinjiang cinese
Bob Dylan

El **Bob Dylan**, nasuu cont el nomm de **Robert Allen Zimmerman**, (Duluth, 24 de magg del 1941) l'è on cantautor e compositor statunitens. L'ha revitalizaa la figura del cantautor e l'ha anca inventaa el folk-rock, e l'è staa l'unegh dopo el George Bernard Shaw a vinc on Premi Nobel e on Premi Oscar.

Di sò canzon hinn staa voltaa in Lombard in del disch Dylan lombard.
Religion

La **religion** (dal latin *religio*, *mett insemma*) l'è 'l rapport de spiritualità in tra l'omm e vun o pussee Dei e la recoeulta de tucc i credenz ch'i gh'ha l'omm. La religion l'è studiada dal pont de vista scentifegh da la Scenza di Religion, e da quell storegh da la Storia di Religion. 

L'omm el gh'ha di credenz da quand l'è nasuu 'me specie, e donca la religion l'è on concett assee antigh.
Cant patriottegh

El **Cant patriottegh** (in russ *Патриотическая песня*) l'è staa l'inn de la Republega Socialista Federativa Soviedega Russa dal 1990 al 1991 e de la Federazion Russa. L'è staa scritt da Mikhail Glinka comé *Motif de chant national* e offizialment el gh'ha no on test, anca se in del 1990 el Viktor Radugi l'ha venciuu on concors per dàgh on test ciamaa *Slav'sja, Rossija* (Sii gloriosa, Russia). L'è ispirada a l'oeuvra de 'n artista polacch, probabilment on tribut del Glinka ai sò origin polacch.

El sò cambi l'è staa vun di primm att del president Putin, entraa in carega a magg 2000, che l'ha mittuu el vegg inn sovietegh ma l'ha faa mudà i paroll. El Cant l'era sossenn criticaa di Russ per avègh no i paroll e per vess pocch ispirativ. El Boris El'cin l'ha critegaa la mossa, ma la pupart di Russ eren d'acordi cont el Putin.

## Test mia offizial

## Vos correlaa
*Inn de la Russia
Soggett Verb Oggett

Ona lengua l'è **SVO** se i sò fras hinn faa cont l'orden Soggett Verb Oggett. El lombard, l'italian e la pupart di lengov neolatin hinn SVO.

L'è generalment ritegnuu bon perchè 'l marca subit quell che 'l fa l'azion e quell che la ricev.
Verb Oggett Soggett

Ona lengua l'è **VOS** quand che la fa i sò fras cont l'orden Verb Oggett Soggett. A doperàll hinn lengov comé 'l malgasc e la pupart di lengov austronesian, e in di lengov romanz l'unega a vess inscì l'è 'l sardegnoeu. Se 'l lombard el fuss VOS ona fras comé "Giovann el legg on liber" la saria "Legg on liber el Giovann".
Formula 1

La **Formula 1** (breviaa **F1**, nomm offizial **FIA Formula One World Championship** (*Campionaa del Mond FIA de Formula 1*)) a l’è la categoria de corsa pussee alta per vettur monopost cont roeud minga covert, definida de la Federazion Internazionala de l’Automobil (FIA).
A partì del 1950, quand el gh’hè staa el prim campionaa, el Campionaa del Mond de Formula 1 l’è la categoria de cors per automobil pussee importanta, anca se finn al 1983 a gh’eren anca di cors de Formula 1 minga part del campionaa. La parolla “*formula*” in del nòmm de la categoria la se riferiss ai regol stabilii che gh’hann de vess respettaa de tucc i vettur.

Ona stagion de F1 l’è fada su de ona serie de gar ciamaa *Gran Premi* corruu in su tracciaa spantegaa in tutt el mond. I tracciaa gh’hann de vess consideraa de livell 1 de la FIA; la pupart l’è in autodrom faa su apposta, ma gh’hinn anca di percors cittadin in cittàa coma Montecarlo e Singapor. Tucc i Gran Premi hinn event di trii dì, cont dò session de proeuv liber el venerdì (foeura de Monaco, dova hinn el giovedì), ona session de proeuv liber el sabet mattina, i qualifegh el sabet dopomezzdì, e la gara la domenega dopomezzdì.
Union di Stat Sovran

L**'Union di Stat Sovran**, o anca **Union di Republegh Sovietegh Sovran**, l'è staa on progett de revision de l'URSS insubii dal president Mikhail Gorbaciov per trasformà la federazion in d'ona confederazion e donca fermà la fin de l'URSS. Dopo del Putsch de Agost el progett l'è staa mia implementaa e i sò principi hinn staa ciappaa in la Comunità di Stat Independent, ma comé organizzazion regionala e mia confederazion.

## Desvilupp
El noeuv trattaa l'avaria sostituii el Trattaa de formazion de l'URSS del 1922 e donca trasformaa l'Union di Republegh Socialist Soviedegh in l'Union di Stat Sovran e l'era el tentativ final del Gorbaciov de salvà l'Union. El 20 de agost del 1991 l'era programmada la cerimonia de firma del trattaa de la RSSF Russa, ma l'è staa blocaa dal Putsch de Agost.

Ona decentralizzazion pussee granda l'era stada insubida dal Gorbaciov in del Congress del Partii Comunista quell de 28 del 1990 e mandada al Soviet Suprem el 23 de november del 1990, che l'ha cominciaa a lavoràgh el primm de l'ann 1991. El 6 de marz la proposta l'è stada approvada e 'l trattaa mandaa in di Soviet di Republegh.  Estonia, Lettonia, Lituania, Moldavia, Georgia e Armenia han partecipaa no a 'sto mestee chi per rivà direttament a l'independenza da l'URSS e di republegh autonom han domandaa de volzà el sò status e vegnì costituent de 'sto patt.

El 23 de april a Novo-Ogaryovo el vegn firmaa l'inscì ciamaa *Trattaa 9+1* in tra 9 republegh e 'l governo central, e 'l faseva su ona confederazion cont in comun domà el President, i forz armaa e bona part de la politega foresta.

Ad agost 8 di noeuv republegh aveven approvaa el trattaa cont di condizion, l'Ucraina l'era restada foeura anca se i sò resident aveven scernuu in del referendum soviedegh del 17 de marz del 1991 de giontàss in l'Union sotta la Deciarazion de Sovranità de l'Ucraina.

Anca se 'l trattaa l'era desviluppaa per salvà l'Union a la fin i sò condizion han menaa i Stat pussee piscinitt a domandà l'independenza piena e 'l Colp de Stat che l'ha faa restà el Gorbaciov in la soa Dacia in Crimeja l'ha faa sbassà la popolarità de l'Union, che de facc la s'è s'ceppada el 25 de dicember cont i dimission del Gorbaciov. Vist che 'l trattaa l'è mai staa firmaa, l'è nassuda poeu la Comunità di Stat Independent.

## Vos corelaa
*Accord de Belaveža
*Parada di sovranità

## Riferiment
*The USSR in 1991: The Implosion of a Superpowe by Dr Robert F. Miller
El Gran Carlemany

**El Gran Carlemany** (*El Grand [[Carlomagn]]* in lombard) l'è l'inn nazional del Principaa de Andorra. La musega l'è del Joan Benlloch, vesc de Urgell e donca coprincip de Andorra e 'l test del mossèn Enric Marfany. L'è staa sonaa per la prima voeulta el 8 de settember del 1921 al santuari de Meritxell, per el di de quella Madonna.

Se cunta anca che 'l sia on tribut ai nazion arent, che dann anca i cap de Stat ad Andorra, vist che la someja a l'inn franzes in la musega e a quell spagnoeu in del ritornell.

## Test

El gran Carlemany, mon pare,
dels alarbs em deslliurà,
i del cel vida em donà,
de Meritxell la gran Mare.
Princesa nasquí i pubilla
entre dues nacions, neutral;
sols resto l'única filla,
de l'imperi Carlemany.
Creient i lliure onze segles,
creient i lliure vull ser
siguin els furs mos tutors
i mos Prínceps defensors,
i mos Prínceps defensors! 


### Traduzion lombarda

El grand Carlomagn, mè pare,
m'ha liberaa di Saracen
E dal cel la vita me dona
De Mertexell gran mader
Principessa nasuda e ered
in tra du nazion, neutral;
resti sola l'unega fioeula
de l'imper carolingi.
Credent e libera per vundes secol,
credent e libera voeuri vess
Sien i legg i mè tutor
e i mè Princip difensor
e i mè princip difensor!
Web sconduu

El **Web sconduu** (*deep web* in ingles) l'è quell tocch de web che, a differenza del classegh *web de superfis*, el pò mia vess trovaa cont di motor de recerca normai.

Toeuven part al deep web i paginn a contegnuu dinamegh, i sitt noeuv ch'hinn staa no indicizaa dai motor, paginn cont di password, archivi Usenet, paginn mia ligaa o paginn sconduu volontariament, soratutt archivi comé la Wayback Machine. Di studi del 2000 han dii che domà l'1% del web l'è trovabil cont el Google.

Sottared del deep web l'è 'l dark web, ossia quella red che se pò visità domà cont di software speciai comé TOR, Freenet o I2P.
Mesenter

El **mesenter** l'è 'n orghen del corp uman, faa de 'na membrana sierosa fada de tessuu conettiv e che 'l gh'ha tant vas sanguign e linfategh.
Peter Sagan

El **Peter Sagan** (Žilina, Slovacchia, 26 de sgenee 1990) a l’è on ciclista su strada slovacch, ch’el corr del 2017 in de la squadra World Tour todesca Bora-Hansgrohe. A l’è el campion del mond su strada di agn 2015 e 2016.

El sò fradell Juraj a l’è anca luu corridô professionista, e ‘l corr anca luu in la Bora-Hansgrohe.

El Sagan a l’è intra i corridô attiv pussee vincent: intra i sò success pussee important a gh’hinn duu Campionaa del Mond, dò tapp de la Paris-Nizza, trii tapp de la Tirreno-Adriatico, vuna al Gir de Romandia, dò - e la vittoria generala - al Gir de Polonia, on record de tredes tapp al Gir de Sguizzera, e quindes tapp - alter record - e vittoria generala al Gir de California.
In di trii Grand Gir, l’ha vengiuu sett tapp al Tour de France e quatter a la Vuelta a España; semper al Gir de Francia l’ha anca vengiuu la classifega a punt in cinch agn de fila, del 2012 al 2016, e l’è inscì devegnuu el primm corridô a veng questa classifega chì in tucc i sò primm cinch partecipazion al Tour.
In di Classegh, l’ha vengiuu dò edizion de la Gent-Wevelgem, ona E3 Harelbeke, e ona Classega Monument, el Gir di Fiander del 2016.

Prima de scomincià del 2009 a corr coma professionista su strada, a l'era anca on corridô de mountain bike, dova l'ha vengiuu el Campionaa del Mond Junior del 2008.
Putsch de Agost

El **Putsch de Agost** l'è staa on tentativ de Colp de Stat faa in Union Soviedega con l'obietiv de butà giò el president Michail Sergeevič Gorbačëv da di dirigent del Partii Comunista de l'Union Soviedega ostil a la sò ligna noeuva. El sò falliment l'ha menaa a la fin de l'URSS.

## Retroscena

Dopo de la sò nomina a segretari del PCUS el Gorbaciov l'ha vorzuu faa di reform: la perestrojka e la glasnost, ossia restrutturazion economega e trasparenza politega. I nazion che faseven su l'Union han sfruttaa 'sto moment di reform chi per rivà ad on trattaa che 'l avaria daa ona forta autonomija ai Stat e l'avaria trasformaa l'Union Soviedega in l'Union di Stat Sovran, cont on President e i forz armaa in comun ma autonom per el rest, anca se con la perdita de 'na quaj republega piscininna.

Per preparàss a la firma del trattaa el Gorbaciov l'era andaa a possà in la dacia presidenzial in Crimea.

## El colp

El 19 de agost di dirigent del Partii, preocupaa fiss per la noeuva Union scernissen de tegnì el Gorbaciov in la dacia contra la sò volontà per impedìgh de firmà el trataa. I golpista vann in television e disen che 'l Gorbaciov l'è malaa e in vacanza per guarì ben e dann la presidenza al Gennadij Ivanovič Janaev. 

El president de la RSSF Russia, Boris El'cin, el va subit in piazza per combatt el golpe, e la sò crida forta, contrapposta a la debolezza del Janaev, menen on mugg de gent in strada, e 'l noeuv governo el manda i soldaa e i carr armaa arent a la Cà Bianca de Mosca, sed del Parlament russ: Per reazion l'Elcin el va sora d'on carr, el streng la man ai carrista e 'l condanna publegament la *junta*. L'è staa anca nulaa 'n intervent del KGB dopo che i soldaa s'hinn refudaa a l'unanimità de combatt el Popol.

El 22 de agost el golpe el finiss, el Gorbaciov el torna a Mosca sotta la scorta di soldaa russ, el se dimett da Segretari del partii, ma minga da President, e 'l ciama 'na purga di golpista dal Partii.

## I conseguenz
A settember del 1991 l'URSS la recognoss l'independenza de Estonia, Lettonia e Lituania, dopo che i tentativ de restabilì el poder central hinn andaa mal. A november 9 Republegh firmen el trattaa per fà su l'Union di Stat Sovran, ma l'Ucraina la se ritira squasi subit e l'Elcin, per avvantagià la Russia, el se ritira anca lu.

In del dicember del 1991 tucc i republegh s'eren giamò proclamaa independent e i president de Russia, Ucraina e Bielorussia se incontren per scassà el Trattaa inizial de l'URSS e per fondà la Comunità di Stat Independent.

El 25 de dicember el Mikhail Gorbaciov el se dimett da President de l'Union e 'l dì dopo el Soviet Suprem el deciara disligada l'Union.
Oggett Soggett Verb

Ona lengua l'è **OSV** se i sò fras hinn faa con la sequenza Oggett Soggett Verb. L'è la tipologia linguistica men spantegada e l'è doperada in d'ona quaj lengua amazonega e in d'ona quaj lengua artifiziala, comé 'l kotava.

L'è anca la manera de parlà del Maester Yoda de Star Wars.
Glasnost

La **glasnost** (*trasparenza*) l'è stada vuna di reform politegh menaa innanz dal Mikhail Gorbaciov insemma a la perestrojka e che la voreva liberalizzà pussee 'l sistema politegh e fà cognoss a la gent i difficoltà e i sò fonzionament.

De facc l'ha portaa a l'aument de la libertà de parolla in l'Union Soviedega, a on aument di viagg in del mond e anca a la liberazion de tanc presonee politegh.
Cà Bianca

La **Cà Bianca** l'è la residenza offizial del President di Stat Unii. Insemma a la Blair House e a la Number One Observatory Circle l'è vuna di residenz offiziai de Washington, D.C. 

El franzes Pierre l'Enfant l'aveva ideaa Washington comé una granda scacchiera cont al center la *Executive Maison*, ossia la Cà Bianca, ma l'è staa poeu licenziaa e la Cà l'è stada fada su dal James Hoban.

El primm president che gh'ha vivuu dent a l'è staa el John Adams.

## Alter progett
Sinistra Italiana

**Sinistra Italiana** l'è 'n partii politegh nasuu in del november del 2015 a la Cambra di Deputaa e in del magg del 2016 al Senad de la Republica e che 'l recoeuj i parlamentar de Sinistra Ecologia e Libertà e di sortii dal Partii Democrategh e dal Moviment 5 Stell. I gh'ha 'me giornal Left.

Ai elezion amministrativ del 2016 l'ha elegiuu el candidaa a Roma Stefano Fassina in del Consili cont el 4,5%, a Milan l'ha sostegnuu el Giusepp Sala e l'ha ciappaa 2 consijee cont el 4%, a Napoli han candidaa el Luigi de Magistris che l'ha vengiuu al ballottagg cont el 66%, a Cagliari el center-sinistra unii l'ha faa vinc el Massimo Zedda, a Bologna inveci cont el 7% han elegiuu 2 consiliee, foeura de la coalizion del Virginio Merola. Important anca el resultaa a Sesto Fiorentino, indova el sò candidaa l'ha batuu quell del PD.

Al referendum abrogativ del 2016 in Italia han sostegnuu el Sì, a quell costituzional el No, per pagura che 'l *combinaa dispost* in tra l'Italicum e 'l bicameralism imperfett l'avaria scassaa la differenza in tra el poder esecutiv e 'l poder legislativ.

L'ha faa el sò Congress fondativ el 19 de febrar del 2017 e ha elegiuu secretari el Nicola Fantoianni. El vegg leader Arturo Scotto l'ha seguii i scissionista del Partii Democrategh per andà dent in del Moviment Democrategh e Progressista.

A dicember 2017 l'ha tolt part a la coalizion Liber e Inguai, de sinistra alternativa al PD e guidada del Pietro Grasso.
Poder esecutiv

In la dottrina de la separazion di poder el **poder esecutiv** l'è 'l poder, esecitaa de solit dal governo o da 'n amministrazion, de fà respettà i legg. La figura pussee importanta de 'n governo l'è 'l primm minister o in di republegh presidenziai, el Capo del Stat. Tipicament i President hinn disligaa tant dal poder legislativ, quand che i primm minister gh'hinn ligaa da on rapport de fiducia. Inveci in di monarchij costituzional tipicament el Re l'è a capo del governo de iure, ma de facto el nomina domà el primm minister e 'l gh'ha nissun poder prategh.
Cà Bianca de Mosca

La **Cà Bianca**, offizialment **Cà del Governo de la Federazion Russa**, l'è 'n palazz de Mosca, sed di offizi del governo e del primm minister de la Russia. L'è staa progetaa  da Dmitry Chechulin e Pavel Shteller comé *Cà di Soviet*, i lavor hinn scominciaa in del 1965 e hinn finii in del 1981.

## Fonzion
### Union Sovietega
Al temp de l'Union Sovietega l'era la sed del Soviet Suprem, che primma l'era el Gran Palazz del Cremlin. In del 1991 l'URSS l'ha faa on francoboll da 50 copech per onorà la resistenza di deputaa russ al Putsch de Agost.

### Russia
Dopo de la finn de l'URSS l'è restada sed del Soviet Suprem de la Federazion Russa. Longh la Crisi Costituzional russa del 1993, indova el Boris El'cin l'ha disligaa el Soviet Suprem e 'l vicepresident donca l'ha deciaraa, comé da Costituzion, decaduu l'Elcin, l'è staa colpii di colp di carr armaa e dopo de la reforma che l'ha faa su la Duma de Stat in d'on alter palazz l'è staa daa al governo de la Russia comè sed.

## Alter progett
Gateway

El **gateway** l'è 'l dispositiv che 'l permett de fà connett di red de tipo different, tipicament l'è doperaa per fà sortì i pacchett de 'na red locala in su 'na red pussee granda. Normalment el roeul del gateway l'è faa de 'n router.
Kawaii

***Kawaii*** (かわいい [kaw͍aiꜜi]) a l’è on termin de la lengua giapponesa, ch’el correspond al lombard “carin”, “adorabel”. El termin, in riferiment al Giappon e a la sò cultura, el se riferiss a ona qualidàa estetega caratterizzada del vess carin, ma anca cont ona apparenza innocent, infantil, e minga tropp elaborada.La qualidàa del *kawaii* a l’è devegnuda ona caratteristega de la cultura popolara giapponesa a partì di agn Vottanta.

## Etimologia

La parolla *kawaii* la vegn de la fras 顔映し *kao hayushi*, letteralment “la faccia la brilla”, on moeud figurativ per riferiss al devegnì ross in faccia per vergott de bell. Cont el passà di temp el signifegaa l’è devegnuu quell modern de “carin”, e la parnonzia de *kawayui* (Hiragana: かわゆい) l’è devegnuda *kawaii* (かわいい).

La pupart di volt a l’è scrivuu cont el sillabari hiragana, e donca かわいい, ma la gh’è anca la scrittura 可愛い cont i caratter (*kanji*) domà scernii per la parnonzia e minga per el signifegaa (on process ciamaa *ateji*). De chì l’è stada fada su ona etimologia popolara, “se poeu amà” o “poeu vess amaa”: el primm kanji, 可 (*ka*), el voeur dì “permittuu”, menter el segond, 愛 (*ai*), el voeur dì “amor” - い (*i*) l’è la sillaba dell’hiragana cont la qual la finiss ona part di aggettiv in la lengua giapponesa.

## Estetega

El *kawaii* l’è incoeu consideraa, anca de studi sociologegh, coma part integrant de la cultura popolara giapponesa: segond el Sōichi Masubuchi, l’estetega del *kawaii* l’è devegnuda pussee importanta e l’ha sostituii l’estetega “classega” del Giappon, fondada pussee in sul bell e raffinaa.

L’importanza del *kawaii* in la cultura giapponesa l’è spantegada in de per tutt, coma in del mangià (coma esempi i dolz), in del vestì, e in di prodott de consum de massa.

Nassuu soratutt intra i tos in di agn Settanta, e poeu anca ciappaa di omen, el *kawaii* l’è al dì d’incoeu minga domà part de la cultura di giovin, ma l’è pensaa per i giappones di tucc i edàa, cont coma esempi anca i pussee comun strument per la cà che responden a ona estetega “carina”. Anca treni e aerei in Giappon gh’hann despess decorazion kawaii in su di lor livree, cont personagg di Pokémon o la Hello Kitty; i prefettur del Giappon, coma anca on bon numer de cittàa, istituzion cultural, distrett de polizia, e la television nazionala (NHK), gh’hann tucc di mascott kawaii doperaa in pubblicitàa o coma identificazion.
Anca la Wikipedia giapponesa la gh’ha ona mascotte kawaii, la Wikipe-tan
Republega presidenziala

La **republega presidenziala** l'è la forma de governo indova el Capo de Stat l'è anca el Capo del governo e gh'è nissun ligamm in tra el poder esecutiv e 'l poder legislativ. Donca el capo del governo el gh'ha 'na ciara superiorità in sui sò minister, e l'è no semper inscì in la republega parlamentara.

## Vos corelaa
*Republega semipresidenziala
Borșa (Maramureș)

**Borșa** (**Borsa** in ongares) l'è 'na zittà del distrett de Maramureș, in la Region de la Transilvania de 27'888 abitant, la pupart de etnia romena, anca se gh'è di minoranz ongares.
Marijuana

La **Marijuana** l'è 'na droga che la se toeu foeura di fior suciaa di pient de la fameja Cannabis. In tucc chi pient chi gh'è di sostanz, e la sostanza la pu importanta l'è 'l delta-9-tetrahydrocannabinol, ciamada anca THC (tii-èicc-sii). A l'è illegala in squasi tutt el mond, anca se gh'è di variedaa legai doperaa per esempi in la parfumazion o in di tesuu, cont on bass contegnuu de THC. In d'on quaj Stat a l'è anca possibil vend marijuana de fumà se la gh'ha no el THC, che l'è la sostanza dróganta de la marijuana.

Gh'è trè varietaa cognossuu de marijuana:  Sativa, Indica e Ruderalis. La marijuana l'è considerada na droga lingera, che la da minga dependenza fisega.

## Vos corelaa
*Storgion
*Hashish
*Marijuana medega
Ufa

**Ufa** (in russ: Уфа́ [ʊˈfa]; in baškir Өфө *Öfö* [øˈfø]) a l’è ona cittàa de la Russia, capploeugh de la republega del Baškortostan, in la part europea del paes.

Important center economegh, industrial, scientifegh, e cultural, a l’è, cont ona popolazion de 1.105.667 million de personn al censiment del 2015, quella de vundes intra i cittàa pussee grand de la Russia.

## Storia

El loeugh de la cittàa de Ufa l’era giamò abitaa in del Paleolitegh; i prim menzion d’ona cittàa hinn de l’Etàa de Mezz, in d’ona mappa di fradej Pizzigano del 1367 e in de l’Atlant Catalan del 1375; la cittàa a l’era ciamada Bashkort.

El prim insediament russ in di loeugh de la moderna Ufa a l’era ona fortezza fada su in del 1574, in del regn de Ivan IV de Russia, cont el nomm de Tura-Tau. La cittàa e i sò territori, abitaa soratutt de baškir, l’è restada in del governatoraa de Orenburg finn a l’agn 1781, quand l’è staa faa su el governatoraa de Ufa. 

In de l’agn 1796 el governatoraa de Ufa l’è staa abolii, e la cittàa l’è voltada a vess part de quel de Orenburg, ma l’è per l’importanza de la cittàa che in di agn Des del Vottcent el architett russ-scozzes William Heste el faa su on pian urbanistegh per Ufa, pensaa per ona capital regionala. In de la segonda part del secol, e soratutt cont la costruzion de la ferrovia per Samara in del 1890, i collegament cont i alter zonn de la Russia europea hann permittuu on pussee grand desvilupp economegh de Ufa e del sò territori; in del 1913 la gh’era ona popolazion de 100.000 personn.

L’importanza politega ed economega de Ufa l’è aumentada in de la Segonda Guerra Mondiala, quand pussee industrij de Russia e Ucraina hinn staa portaa a Ufa per l’invasion di todesch; Ufa l’è anca devegnuda in quij agn lì la capital provvisoria del govern sovietegh de la republega de l’Ucraina.

## Geografia
La cittàa de Ufa la se troeuva in la part pussee orientala de l’Europa, visin a la frontera cont l’Asia fada su di mont Urali.
A l’è situada a la confluenza di fium Belaja e Ufa; l’area de la cittàa l’è de 707,9 chilometer quadraa.
Zampattola

La **zampattola** (anca *sandal* o *sandol*) l'è 'na calzadura verta che la lassa i dit e la pupart del pee descovert e che 'l gh'ha mé connession in tra la soeula e la toméra di lacc dré al tallon e in sui dit. Se 'l gh'è no el lacc in sul tallon l'è considerada infradit.

Hinn doperaa soratutt in di clima cald e in l'estad di quij temperaa e, foeura per di modej faa aposta, hinn tipegh di ambient informai, per andà in spiaggia o in gir. Hinn doperaa di temp antich, vist che giamò i Grech e i Roman gh'aveven 'sto tip de calzadura chi.

## Vos corelaa
*Sandol cont i colzitt
Aleksandr Zacharčenko

**Aleksandr Vladimirovič Zacharčenko** (in russ ** Александр Владимирович Захарченко **,  Donec'k, 26 de giugn del 1976 - Donec'k, 31 de agost 2018) l'è staa 'n soldaa e politegh de etnia russa, capo di separatista russ in Ucraina e dal 4 de november 2014 president de la Republega Popolara de Doneck, stat minga recognosuu nassuu in l'Ucraina orientala e a maggioranza russa. L'è mort mazzaa in d'on attacch terroristegh el 31 de agost 2018.

## Alter progett
Toméra

La **tomèra** l'è la part de sora de 'na calzadura che la protegg el pee dal fregg o, in di scarp anti-infortuni, di pericol. Tipicament l'è fada de pell, tessuu o plastega. Ona calzadura la pà avègh 'na tomera sbusada e donca ciamàss sciavatta o zampattola o avèghela no e ciamàss infradit.

L'è taccada a la soeula cont la colla o cusida.
Lloret de Mar

**Lloret de Mar** l'è 'na città de la Provincia de Girona, in Catalogna. L'è distanta 70 km da la capitala Barcellona. L'è nasuu in del 1001, spartii da Maçanet de la Selva e incoeu el sindegh l'è 'l Romà Codina, de Convergencia i Uniò.

L'è vuna di città catalan pussee famos e turistegh.

## Alter progett
Cambra di Reppresentant de Puerto Rico

La **Cambra di Reppresentant de Puerto Rico** l'è la cambra bassa de l'Assemblea legislativa de Puerto Rico. Per la Costituzion de Puerto Rico tucc i disegn de legg per vegnì legg i gh'ha de vess approvaa da la Cambra, dal Senad de Puerto Rico e dal Governator de Puerto Rico.

Incoeu la maggioranza l'è del Partii Popolar Progressista, ma l'è mia inscì volta per cambià la Costituzion.
Benji & Fede

**Benji & Fede** l'è staa 'n duo musegal de Modena faa de **Benjamin Mascolo** (20 de giugn del 1993) e **Federico Rossi** (22 de febrar del 1994).

S'hinn cognossuu in sul web e han scominciaa a fà di cover in sul YouTube e s'hinn tegnuu in contatt cont el web, vist che 'l Benjamin l'era dré a studià in Australia. Han provaa ad andàgh dent al Festival de Sanrem Giovin del 2015, ma hinn staa mia scernuu. A quell del 2016 han sonaa in terza serada, dopo del sò success grazia ai social network.
Puerto Rico

El **Puerto Rico** l'è 'n territori minga incorporaa di Stat Unii, in tra i Isol Vergin e la Republega Dominicana. La sò capital l'è San Juan, che cont la sò area metropolitana la riva a pussee de 1'500'000 abitant.

Puerto Rico l'è in d'ona situazion politega altalenanta: L'è minga on stat independent ma nanca vun di stat di Stat Unii, el gh'ha la total autonomia in di affar intern e donca i portorican eleggen no el President di Stat Unii, la Cambra di Reppresentant e 'l Senad. In del 2012 i portorican i ha votaa on referendum per diventà on noeuv Stat di Stat Unii.

I affar locai hinn menaa innanz dal Governator de Puerto Rico, da la Cambra di Reppresentant e dal Senad, ispiraa in l'ordinament a quej statunitens.
Ares Galaxy

** Ares Galaxy ** l'è on software peer to peer open source scrivuu in Delphi per Windows e 'l gh'ha dent, oltra ai fonzion de scambi, on player multimedial e ona chat.

L'è nassuu 'me client per Gnutella in del 2002, ma ses mes dopo el fa la sò Red interna. Da la version 1.9.4 el gh'ha el support a BitTorrent.
Pavel Durov

El ** Pavel Valer'evič Durov ** (San Pederburgh, 10 de ottober del 1984), l'è 'n imprenditor e programmador russ, fondator del servizi Telegram e del social network VK.

L'è staa per agn a Turin, indova el pader l'era impegaa e l'ha faa la scoeura elementar in Italia per poeu andà ai medij in Russia.

Durov l'è on liberal, taoista e vegetarian: Contrari al Putin, l'ha publegaa di manifest anarco-capitalista per miôrà la Russia.

El di del sò anniversari quell de 27 l'ha donaa 1 milion a la Wikimedia Foundation.
Süd-Tiroler Freiheit

**Sud-Tiroler Freiheit** (*Libertà Sud-Tirolesa* in lombard) l'è 'n partii de la Provincia autònoma de Bolzan fondaa in del 2007 de la Eva Klotz che 'l cerca de toeu l'independenza de la provincia e de re-giontass al Bundesland Tirol cont on referendum. A l'è member de la Lianza libera europea

In general el domanda anca pussee diritt lenguistegh per i sudtiroles, comè in di bugiarditt di medesinn, pussee autonomia senza imposizion italian, el scassà di toponim de origin fascista e la cittadinanza dobbia utomatega per i sudtiroles. 

El gh'ha 3 cadregh al Consej Provincial de Bolzan e l'è nassuu in del Giugn del 2007 del desgiontass de l'Union für Südtirol, dopo che l'Andreas Pöder l'eva vorsuu 'na mozion per scascià via tucc i poder de la Klotz.
Ferdinand Marcos

**Ferdinand Emmanuel Edralin Marcos **(1917-1989) l'è stat ol quarantaquatrésem presidènt di Filipinn, l'éra un ditatùr.
Forza Italia

**Forza Italia** l'è on partii politegh italian de center-destra, nasuu el 16 de november del 2013 e ispiraa al partii omonim attiv dal 1994 al 2009, dopo de la scission de il Popolo della Libertà in tra i berlusconian, entraa in Forza Italia, e i alfanian, entraa in del Nuovo Centrodestra. El president l'è 'l Silvio Berlusconi e fann part del Partii Popolar Europee.

## Vos corelaa
*Inn de Forza Italia
Norman Gobbi

El **Norman Gobbi** (Faido, 23 de marz del 1977) l'è 'n politegh svizzer de la Lega di Ticines, elegiuu al Consili nazional svizzer in del 2010 e anca Consijee de Stat del sò canton dal 2011.

L'è laureaa in scienz de la comunicazion, l'è maggior de l'armada svizzera e 'l gh'ha du fioeui.